CELEX: 32016D0342
Language: et
Date: 2016-02-12 00:00:00
Title: Nõukogu otsus (EL) 2016/342, 12. veebruar 2016, ühelt poolt Euroopa Liidu ja Euroopa Aatomienergiaühenduse ja teiselt poolt Kosovo * vahelise stabiliseerimis- ja assotsieerimislepingu liidu nimel sõlmimise kohta

16.3.2016   
               
               
                  ET
               
               
                  Euroopa Liidu Teataja
               
               
                  L 71/1
               
            NÕUKOGU OTSUS (EL) 2016/342,
      12. veebruar 2016,
      ühelt poolt Euroopa Liidu ja Euroopa Aatomienergiaühenduse ja teiselt poolt Kosovo (*) vahelise stabiliseerimis- ja assotsieerimislepingu liidu nimel sõlmimise kohta
      EUROOPA LIIDU NÕUKOGU,
      võttes arvesse Euroopa Liidu lepingut, eriti selle artiklit 37 koostoimes artikli 31 lõikega 1,
      võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 7, artikli 218 lõike 6 punkti a alapunktiga i ja artikli 218 lõike 8 teise lõiguga,
      võttes arvesse Euroopa Komisjoni ettepanekut,
      võttes arvesse Euroopa Parlamendi nõusolekut
      ning arvestades järgmist:
      
                  (1)
               
               
                  Vastavalt nõukogu otsusele (EL) 2015/1988 (1) allkirjastati Euroopa Liidu ja Euroopa Aatomienergiaühenduse ning Kosovo vaheline stabiliseerimis- ja assotsieerimisleping (edaspidi „leping“) liidu nimel 22. oktoobril 2015, eeldusel et see sõlmitakse hilisemal kuupäeval.
               
            
                  (2)
               
               
                  Liidul ja Kosovol on tihedad omavahelised sidemed ja ühised väärtused ning nad soovivad neid sidemeid tugevdada ja luua vastastikkusele ja mõlemapoolsele huvile tugineva tiheda ja pikaajalise suhte, mis võimaldaks Kosovol veelgi tugevdada ja laiendada suhteid liiduga.
               
            
                  (3)
               
               
                  „Esimene kokkulepe, mis käsitleb suhete normaliseerimise põhimõtteid“ saavutati 19. aprillil 2013 ELi vahendatud dialoogi raames.
               
            
                  (4)
               
               
                  Lepinguga nähakse ette liidu ja Kosovo vahelise assotsiatsiooni loomine, mis hõlmab vastastikuseid õigusi ja kohustusi, ühismeetmeid ja erimenetlusi. Samuti sisaldab see Euroopa Liidu lepingu (ELi leping) V jaotise 2. peatüki kohaldamisalasse kuuluvaid sätteid, mis käsitlevad liidu ühist välis- ja julgeolekupoliitikat. Lepingu sõlmimise otsus peaks seetõttu põhinema õiguslikul alusel, milles on sätestatud sellise assotsiatsiooni loomine, mis võimaldab liidul võtta kohustusi kõigis aluslepingutega hõlmatud valdkondades, ning ELi lepingu V jaotise 2. peatükiga hõlmatud valdkondades sõlmitavate lepingute õiguslikul alusel.
               
            
                  (5)
               
               
                  Tegemist on ainult ELi nimel sõlmitava lepinguga. Kõnealuse lepingu kohaselt ELi poolt võetavad kohustused või tehtav koostöö on seotud üksnes valdkondadega, mis on hõlmatud ELi acquis’ või liidu olemasolevate poliitikavaldkondadega. Kõnealuse lepingu allkirjastamine ja sõlmimine ainult ELi nimel sõlmitava lepinguna ei piira tulevasi läbirääkimisi samalaadsete lepingute laadi ja kohaldamisala üle. Samuti ei piira see ELi institutsioonidele aluslepingutega antud volitusi ega ELi institutsioonide ja liikmesriikide seisukohti pädevuste suhtes. Lepinguga nähakse ette laiaulatuslik koostöö erinevates poliitikavaldkondades, sealhulgas justiits- ja siseküsimuste vallas.
               
            
                  (6)
               
               
                  Lepingu sõlmimine ei piira liikmesriikide seisukohti Kosovo staatuse suhtes; selle otsustavad liikmesriigid kooskõlas oma riiklike tavade ja rahvusvahelise õigusega.
               
            
                  (7)
               
               
                  Käesoleva otsuse ega sellele lisatud lepingu tingimused, sõnastus ega määratlused ega kõigi lepingu sõlmimiseks vajalike õiguslike aluste kasutamine ei tähenda Kosovo tunnustamist liidu poolt iseseisva riigina ega tähenda ka seda, et üksikud liikmesriigid Kosovot iseseisva riigina tunnustavad, kui nad ei ole eelnevalt seda teinud.
               
            
                  (8)
               
               
                  Lepingu sõlmimine Euroopa Aatomienergiaühenduse pädevusse kuuluvate küsimuste osas toimub eraldi menetluse kohaselt.
               
            
                  (9)
               
               
                  Kõnealune leping tuleks heaks kiita,
               
            ON VASTU VÕTNUD KÄESOLEVA OTSUSE:
      Artikkel 1
      Euroopa Liidu ja Euroopa Aatomienergiaühenduse ning Kosovo vaheline stabiliseerimis- ja assotsieerimisleping kiidetakse käesolevaga liidu nimel heaks Euroopa Liidu lepingu ja Euroopa Liidu toimimise lepingu kohaldamisalasse kuuluvas osas.
      Lepingu tekst on lisatud käesolevale otsusele.
      Artikkel 2
      Nõukogu eesistuja esitab liidu nimel lepingu (2) artiklis 144 sätestatud teate.
      Artikkel 3
      1.   Liidu poolt on stabiliseerimis- ja assotsiatsiooninõukogu esimeheks liidu välisasjade ja julgeolekupoliitika kõrge esindaja, kes tegutseb oma aluslepingutest tulenevate ülesannete kohaselt ja välisasjade nõukogu eesistujana.
      Stabiliseerimis- ja assotsiatsioonikomitee eesistujaks on komisjoni esindaja.
      2.   Komisjon on volitatud kiitma liidu nimel heaks lepingus tehtavad muudatused, kui lepingus on sätestatud, et muudatused võetakse vastu stabiliseerimis- ja assotsiatsioonikomitees.
      Artikkel 4
      Käesolev otsus ei mõjuta liikmesriikide ega liidu seisukohti Kosovo staatuse suhtes.
      Artikkel 5
      Käesolev otsus jõustub selle vastuvõtmise kuupäeval.
      
         Brüssel, 12. veebruar 2016
         
            
               Nõukogu nimel
            
            
               eesistuja
            
            J.R.V.A. DIJSSELBLOEM
         
      
      
         (*)  Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta.
      
         (1)  ELT L 290, 6.11.2015, lk 4.
      
         (2)  Nõukogu peasekretariaat avaldab lepingu jõustumise kuupäeva Euroopa Liidu Teatajas.